Getsemaní sisa pambama shamunauca.
Chihui Jesús pai yachachishca runaunara rimaca:
“Caibi tiarichi,
ñucaga Diosta mañai risha.”
Jesús paihua pariju pushaca Pedrora,
Jacobora,
Juandas.
Pai ashcara llaquiringaj callarica,
turbaringajpas.
Paigunara nica:
“Ñuca alma ashcara llaquirin,
huañuna tupura.
Caillai saquirichi,
ripararus chapaichi.”
Ansa ñaupajma rica,
allpai tuama urmasha,
Diosta mañaca:
“Usharijpiga,
cai huras pasachu ñucamanda,”
nisha.
Casnami nica:
“Abba,
Yaya,
canhua tucui raihuajllami.
Cai turmindarina vasura cuinta anzhuchipai ñucamanda.
Randi mana ñuca munashcasna,
astaumbas can munashcasna.”
Jesús tigramusha,
paigunara puñuucunara tupaca.
Pedrora rimaca:
“¿Simón,
puñunguichu?
¿Mana ushashcangui shu huras tupura chapanara?
Chapaichi,
mañaichi,
ama tintanai icungaj.
Sirtu pacha alma munanmi,
astaun aicha sambayashcami.”
Cutillara rica,
ñaupa cuintallara rimasha.
Jesús tigramusha,
cutillara paigunara puñuucunara tupaca,
paiguna puñunaihua singusha.
ïmara cutipanara mana yachanaucachu.
Quinsa cuti tucunai shamuca.
Paigunara rimaca:
“Puñuichi ña,
samaichi.
Chillami,
huras ña pactarishca.
Ñuca,
Runa Churi,
uchayujcuna maquii intrigashcami ani.
Atarichi,
acuichi.
Ñucara intrigaj runa ña mayanllayamunmi.”
Jesús chara rimaushcallai Judas shamuca.
Pai Jesuspa chunga ishquiunamanda shuj aca.
Judashua pariju ashca runauna shamunauca,
isparaunahua,
caspiunahua.
Sacerdote apuuna,
yachaira yachachijcunas,
rucuunas paigunara cachamunauca.
Jesusta intrigaj runa paigunara rimashca aca:
“Maicanda ñuca muchajpi,
paimi anga.
Paita apinguichi,
ali cuirasha pushanguichi.”
Judas pactamusha Jesusma llutarica.
“Yachachij,
yachachij,”
nisha,
paita muchaca.
Shinajpi Jesusta apinauca.
Chihui ajcunamanda shuj paihua isparara llucchisha,
sacerdote atun apura sirvijta rinri carara pitica.
Jesús nica:
“¿Shuhuajta cuinta ñucara apingaj llucshimucanguichi isparaunahua caspiunahua?
Caran punzha cangunahua Diospa huasii yachachisha tiaucani.
Mana apihuacanguichi.
Shina ajllaira casnami tucun Quillcashcauna pactaringaj.”
Shinajpi tucui Jesús yachachishca runauna paita saquisha miticunauca.
Shu malta,
sabana llachapahua pillurisha,
catica.
Suldaruuna paita apinauca.
Paiga llachapara saquisha llatan miticuca.
Jesusta sacerdote atun apujma pushamunauca.
Chihui tucui sacerdote apuuna rucuunandi yachaira yachachijcunandi tandarimunauca.
Pedro carulla carulla catisha ricami,
sacerdote atun apu patiogama;
guardaunandi ninai cunusha tiauca.
Sacerdote apuuna tucui gubimui mandajcunandi shimiunara mascanauca Jesusta huañuchingaj.
Astaumbas mana tupanaucachu.
Ashca runauna yanga llullasha paimanda rimanauca.
Randi paiguna rimashca shimiuna mana chi tunullachu aca.
Shinajpi shujcuna atarimusha Jesusta cauźayachisha yanga llullasha rimanauca.
“Pai rimashcara uyashcanchimi ninauca:
‘Cai maquihua rashca templo huasira tulashami;
randi quinsa punzhai shujta mana maquihua rashcara sicachishami. ’ ”
Shina ajllaira paiguna shimiuna mana chi tunullachu aca.
Shinajpi sacerdote atun apu paiguna chaupi shungüi atarisha,
Jesusta tapuca:
“¿Mana imaras cutipangui?
¿Imara nisha canda cauźayachisha rimanaun?”
Jesusca chunlla saquirica,
mana imaras cutipaca.
Sacerdote atun apu cuti tapuca:
“Canga,
¿Cristochu angui?
¿Bindisiashca Diospa Churichu angui?”
nisha.
Jesús cutipasha nica:
“Ñucami ani.
Ñuca,
Runa Churi,
ushaj Diospa ali maqui partima tiarishcara ricunguichimi.
Huashaga,
ahua pacha puyui shamujta ricunguichimi.”
Shinajpi sacerdote atun apu paihua churarinara lliquisha,
rimaca:
“¿Imara mas ministishun rimajcunara?
Pai irus rimashcara uyashcanguichi.
¿Imara ninguichi?”
Paiguna tucui
“Huañuchinami,”
ninauca.
Huaquinguna paita tiucangaj callarinauca.
Paihua ñahuira quillpasha,
sajmanauca,
“Rimai,”
nisha.
Guardauna paita huactanauca maqui palahua.
Pedro allpai tiauca,
patiui.
Paihuajma shu sacerdote atun apura sirvij huarmi shamuca.
Pedrora ninai cunusha tiauta ricusha,
huarmi paita nica:
“Cambas Nazaretmanda Jesushua pariju tiaucangui.”
Pedro cutipaca:
“Paita mana ricsinichu.
Imara chari ningui mana yachanichu.”
Pedro punguma llucshica.
Chi ratullaira gallu cantaca.
Chi sirvij huarmi Pedrora cuti ricusha,
chihui tiajcunara rimai callarica:
“Cai runa chi muntunmandami,”
nisha.
Cutillara Pedro:
“Mana ricsinichu,”
nica.
Chihuasha chihui tiajcuna Pedrora rimanauca:
“Sirtu pacha can chi muntunmanda angui,”
nisha,
“Galilea runa angui.
Can paigunasna rimaj angui.”
Shinajpi Pedro manali shimiunara rimangaj callarica,
Diospa shutii rimasha:
“Canguna rimaushca runara mana ansas ricsinichu,”
nica.
Cutillara gallu cantaca.
Pedro Jesús rimashca shimiunara iyaricami:
“Manara gallu ishqui cuti cantajllaira,
can quinsa cuti,
‘Paita mana ricsinichu,’
nisha rimanguimi.”
Pedro caita iyarisha huacacami.